9. CÁNACHAS

1. 31977 L 0388: Séú Treoir 77/388/CEE ón gComhairle an 17 Bealtaine 1977 maidir le comhchuibhiú dhlíthe na mBallstát a bhaineann le cánacha láimhdeachais - Comhchóras cánach breisluacha: aonbhonn measúnachta (IO L 145, 13.6.1977, lch. 1), mar atá arna leasú go deireanach le:

- 32002 L 0038: Treoir 2002/38/CE ón gComhairle an 7.5.2002 (IO L 128, 15.5.2002, lch. 41).

(a) De mhaolú ar Airteagal 12(3)(a) de Threoir 77/388/CEE, féadfaidh an Pholainn (i) díolúine a chur i bhfeidhm, le haisíoc na cánach a íocadh sa chéim roimhe sin, ar sholáthar leabhar agus irisí speisialaithe áirithe go dtí an 31 Nollaig 2007, agus (ii) ráta laghdaithe cánach breisluacha nach lú ná 7 % a choimeád ar bun maidir le soláthar seirbhísí bialainne go dtí an 31 Nollaig 2007 nó go deireadh na hidirthréimhse dá dtagraítear in Airteagal 28l den Treoir, cibé acu is túisce.

(b) De mhaolú ar Airteagal 12(3)(a) de Threoir 77/388/CEE, féadfaidh an Pholainn (i) ráta laghdaithe cánach breisluacha sin nach lú ná 3 % a choimeád ar bun go dtí an 30 Aibreán 2008 ar ábhar beatha (lena n-áirítear deochanna seachas deochanna meisciúla) mar bhia don duine agus d'ainmhithe; ainmhithe beo, síolta, plandaí agus comhábhair atá ceaptha de ghnáth chun ábhar beatha a ullmhú; táirgí atá ceaptha de ghnáth chun ábhar beatha a fhorlíonadh nó a ionad a ghabháil; agus soláthar earraí agus seirbhísí de chineál atá ceaptha le húsáid sa táirgeadh talmhaíochta, ach earraí caipitil ar nós innealra nó foirgneamh, dá dtagraítear i bpointí 1 agus 10 d'Iarscríbhinn H a ghabhann leis an Treoir a eisiamh agus (ii) ráta laghdaithe cánach breisluacha nach lú ná 7 % a choimeád ar bun go dtí an 31 Nollaig 2007 ar sholáthar seirbhísí nach soláthraítear mar chuid de bheartas sóisialta chun tithíocht chónaitheach a fhoirgniú, a athnuachan agus a athrú, amach ó ábhair foirgníochta, agus ar fhoirgnimh chónaitheacha nó codanna díobh arna soláthar roimh an gcéadáitíocht dá dtagraítear in Airteagal 4(3)(a) den Treoir.

(c) D'fhonn Airteagal 28(3)(b) de Threoir 77/388/CEE a chur i bhfeidhm, féadfaidh an Pholainn díolúine ó cháin bhreisluacha a choimeád ar bun freisin maidir le hiompar idirnáisiúnta paisinéirí dá dtagraítear i bpointe 17 d'Iarscríbhinn F a ghabhann leis an Treoir go dtí go gcomhalltar an coinníoll atá leagtha amach in Airteagal 28(4) den Treoir nó fad a chuireann aon cheann de na Ballstáit láithreacha an díolúine chéanna i bhfeidhm, cibé acu is túisce.

2. 31992 L 0079: Treoir 92/79/CEE ón gComhairle an 19 Deireadh Fómhair 1992 maidir le cánacha ar thoitíní a chomhfhogasú (IO L 316, 31.10.1992, lch. 8), mar atá arna leasú go deireanach le:

- 32002 L 0010: Treoir 2002/10/CE ón gComhairle an 12.2.2002 (IO L 46, 16.2.2002, lch. 26).

De mhaolú ar Airteagal 2(1) de Threoir 92/79/CEE, féadfaidh an Pholainn cur i bhfeidhm na dleachta máil foriomláine íosta ar an bpraghas miondíola (lena n-áirítear gach cáin) do thoitíní san aicme phraghais is mó éileamh a chur siar go dtí an 31 Nollaig 2008, ar chuntar go ndéanann an Pholainn a rátaí dleachta máil a choigeartú de réir a chéile i rith na tréimhse sin ionsar an dleacht mháil fhoriomlán íosta dá bhforáiltear sa Treoir.

Gan dochar d'Airteagal 8 de Threoir 92/12/CEE ón gComhairle, maidir leis na socruithe ginearálta do tháirgí atá faoi réir dleachta máil agus ar tháirgí den sórt sin a shealbhú agus a bhogadh agus faireachán a dhéanamh orthu [25], agus tar éis an Coimisiún a chur ar an eolas, féadfaidh Ballstáit, fad atá feidhm ag an maolú thuas, na teorainneacha cainníochtúla céanna a choimeád ar bun do thoitíní a fhéadtar a bhreith isteach ina gcríocha ón bPolainn gan breis dleachta máil a íoc is a chuirtear i bhfeidhm ar allmhairí ó thríú tíortha. Féadfaidh Ballstáit a bhaineann leas as an gcaoi seo na seiceálacha is gá a dhéanamh ar chuntar nach ndéanann na seiceálacha sin difear d'oibriú cuí an mhargaidh inmheánaigh.

3. 31992 L 0081: Treoir 92/81/CEE ón gComhairle an 19 Deireadh Fómhair 1992 maidir le struchtúir na ndleachtanna máil ar olaí mianracha a chomhchuibhiú (IO L 316, 31.10.1992, lch. 12), mar atá arna leasú go deireanach le:

- 31994 L 0074: Treoir 94/74/CEE ón gComhairle an 22.12.1994 (IO L 365, 31.12.1994, lch. 46).

Gan dochar do chinneadh foirmiúil atá le glacadh de réir an nós imeachta atá leagtha amach in Airteagal 8(4) de Threoir 92/81/CEE nó do mheasúnacht ar an mbeart sin faoi Airteagal 87 de Chonradh CE, féadfaidh an Pholainn ráta laghdaithe dleachta máil a choimeád ar bun ar pheitreal arna mhonarú le halcól ainhídreach, ola gháis ina bhfuil cion íseal sulfair agus peitreal ina bhfuil éitear d'alcól eitile búitile go ceann bliana tar éis dháta an aontachais.

[25] IO L 76, 23.3.1992, lch. 1. Treoir mar atá arna leasú go deireanach le Treoir 2000/47/CE (IO L 193, 29.7.2000, lch. 73).

--------------------------------------------------